Қоғамдағы педагог мәртебесі

Барша адамзат дамуының шамшырағы, ізі ізгіліктен ғана тұратын, дүниенің асылын ғана іздейтін білім мен біліктің ұйытқысы, ұлы ойдың ұлағатты иесі - ұстаз. Әлемдік деңгейде – педагог, біздің ұстанымымызда «Ұстаз» ұғымының салмағы - саф, мән-мағынасы - айқын.

«Ұстаздық – ұлық емес, ұлы қызмет»,- деген батыр бабамыз Бауыржан Момышұлы. Себебі ұстаз ұлттың ұрпағын тәрбиелейді. Ал ұрпақ тәрбиесі кезек күттірмейтін маңызды мәселенің бірі екенін бәріміз білеміз.

Мен адам жанын емдейтін ерекше мәртебелі мамандық иесі екенімді мақтанышпен айтқым келеді. 17 жыл бойғы еңбек жолымда түсінгенім – педагог-психолог мамандығының қоғамда ойып тұрып орын алатын маңызды мамандықтың бірі екендігі. Өйткені менің алдымда елімнің ертеңі отыр, болашақтың бір кірпіші болып қаланатын қоғам қалыптасуда, тұтас тарихтың тірегі тәрбиеленуде. Ең басты миссиям – бір шуақ мейірімге махаббат мейірімімді төгу, жабырқаған жанына жайдарман көңіл-күй сыйлап, рухани қуат құю, ұстара жүзінде тұрған тұман ойдан алып шығып, тұнық ойға жетелеу, саналы ұрпақтың санасын сілкіндіріп, оған бойындағы асыл қасиеттің құндылығын сезіндіру. Міне, осындай әрбір үйдің үкілеген үміттері маған сенім артып отырғанда, жауапкершілік жүгі ауыр, десе де сәулелі сәттері көп менмұндалаған мамандықпен қалай мақтанбайсың? Шәкірттерімнің көңілін көтеріп, қуанышпен қауыштырып, жан-жүрегін жылыта, қабағын жібіте отырып, баламен балаша тілдесіп, керек кезде ақылымды айтып, кеңесімді бере алатын, жеңіске де, жеміске толы мұндай мамандықты қалай жақсы көрмейсің? Қалайша жан-дүниеңмен беріліп, зерттеу жасамайсың, баланы қалай сүймейсің? Адалдық пен адамгершілікке, сүйіспеншілік пен сыйластыққа, шынайылық пен шыншылдыққа шақыратын шекарасы шексіз әдемі әлемнен қалай әсер алмайсың? Қасыма келген кез-келген оқушының ойын оқып, дер кезінде әдістеме жүргізіп, қалай бағыт-бағдар бермейсің? Рас, қызығы мен қиындығы қатар жүретін жұмысымнан кей кездері үйге келгенде қатты шаршап қалғанымды байқаймын, таңғы күш-қуаттың азайғанын сеземін, бірақ ол – жағымды шаршау, оның да өз ләззаты бар екенін ұғамын. Өйткені өзіңнің өзгеге қажет екеніңді білген кезде, кеудеңе қайта күш бітіп, іштегі ерекше құлшыныс қайта оянып, тезірек сол тәтті тілек иелерін қайта көруге асығады екенсің. Жаныңа жылулық іздеп келген үлкен өмірдің кішкентай жүректері көз алдыңа айнадай тап-таза болып тізіліп, мөлдіреп тұра қалады, оларды жақсы көрмеу мүмкін емес?! Сенесіз бе, бұл – өлшеуге келмейтін үлкен махаббат, ұлы сезім. Осыдан түйген ой - мұғалімнің мәртебесін көтеретін мұғалімнің өзі екен. Алдыңдағы мінсіз тіршілік иесін бақытқа бөлеп, шығармашылыққа шомылдырып, өз баламыздай сүйіп, оларға бауырмалдылық отын тұтатсақ болғаны, лап етіп жанып шыға келеді. Ол үшін бізге ұлы ізденіс керек, тынымсыз еңбек керек, ерік-жігер керек, сенімділік керек, риясыз сүйіспеншілік керек, ұқыптылық керек, төзімділік керек, біліктілік пен терең білім ауадай қажет. Жабырқаған жанға позитивті көзқарас қалыптастыру үшін жаңалыққа жаны құмар креативті маман болу керек, ал креативті мұғалім – креативті шәкірттің шеберханасы. Жан баласына жақсылық атаулыны шоғырландыра алатын ізгілік иесінің ыстық ықыласқа шомылып жүретіні содан белгілі, беделі қашан да жоғары!

Қорыта айтқанда, келешектің кіріспесін әдемі әлемнің әліппесі ете білген мәртебелі мамандық мінберінде бағамыз биік болсын десек, елдік мақсатта еңбек етіп, болашақ үшін, қоғам үшін қайталанбас қолтаңбамыз қалсын десек, «Өмір» деген жарық күннің жап-жарық жұлдыздарын жағып, жанарын жадыратып, көңілін қуанту үшін аянбай еңбек етейік! Жүрек солай дейді...